Il-President Muhammadu Buhari ġie elett bil-wegħda li jġib il-bidla għall-poplu Niġerjan. L-awtriċi Niġerjana ADAOBI TRICIA NWAUBANI tikteb dwar dak li nbidel minn mindu Buhari ħa f'idejh it-tmun tal-pajjiż preċiżament sena ilu; fid-29 ta' Mejju 2015. Pajjiż iktar sigur? Nwaubani tgħid li dawk li jivjaġġaw regolarment lejn il-Grigal tan-Niġerja kienu mdorrija bi vjaġġ li suppost idum kwarta jinbidel f'wieħed ta' siegħa. Kellek tieqaf kemm-il darba f'roadblocks u tinżel mill-vettura, filwaqt li suldati armati jispezzjonawlek il-vettura għal traċċi tal-grupp Iżlamiku Boko Ħaram. Issa l-ammont ta' roadblocks naqas sostanzjalment, anke fit-triq lejn Chibok, grazzi għal iktar kunfidenza fis-sigurtà tar-reġjun. L-armata rebħet lura biċċiet ta' territorji li l-militanti Iżlamiċi kienu okkupaw. Il-Boko Ħaram iddgħajfu, u rrassenjaw ruħhom li jużaw attakki suwiċida fuq postijiet faċli. Eluf ta' nisa u tfal misruqa minn dan il-grupp inħelsu wkoll, inkluż waħda mill-219-il student misruqa minn Chibok f'April 2014. Madankollu, minkejja l-progress fil-Grigal, l-inkwiet fin-Niġer qed jerġa' jitfaċċa. L-attakki riċenti fuq faċilitajiet taż-żejt ikkawżaw tnaqqis fil-produzzjoni u żieda fil-prezz internazzjonali taż-żejt. Fejn huma flusi? Qabel l-elezzjoni tas-sena l-oħra, l-għajta popolari fit-toroq kienet "Sai Buhari", li bil-Hausa, li hija l-iktar lingwa mitkellma fit-Tramuntana minn fejn joriġina l-President, tfisser "Buhari Biss." Din l-għajta saret donnha tislima maġika, li jaf takkwistalek skont waqt xi xirja jew tippermettilek li tgħaddi malajr miċ-checkpoints. Sena wara din l-għajta inbidlet għal "Buhariya", li tfisser "Il-mod ta' Buhari" jew "Is-siegħa ta' Buhari". Dan is-slogan issa qed jintuża biex jispjega l-evidenza tal-ekonomija Niġerjana li tinsab f'diffikultà. Jekk tmur tixtri u ssib li l-prodotti għolew, malajr iwiġbuk bil-frażi "Buhariya!" Fejn huma flusna? Bħal dan iż-żmien sena, ħbiberija ma' Sambo Dasuki, l-ekskonsulent tas-sigurtà nazzjonali, kienet tibdillek iċ-ċirkustanzi ekonomiċi tiegħek għal dejjem. Dasuki kien jirċievi ruxxmata inviti biex ikun il-mistieden ta' unur f'attivitajiet varji. Meta kien jidħol ġo kamra, kulħadd kien iqum bilwieqfa. Illum Dasuki qiegħed ġo ħabs f'Abuja, jistenna li jgħaddi ġuri fuq allegat immaniġġjar ħażin ta' biljuni ta' dollari intenzjonati għall-ġlieda kontra l-Boko Ħaram, liema akkuża huwa qed jiċħad. Diversi rjus kbar oħra wkoll qegħdin il-ħabs jistennew li jgħaddu ġuri fuq każijiet ta' korruzzjoni, jew qegħdin barra fuq bail. Persuni oħra li kienu qrib tal-gvern preċedenti jidhru ddisprati għall-flus u qegħdin ibigħu l-assi tagħhom. Jidher li l-viti li kienu qed joħorġu biljuni biex jintefqu bl-addoċċ, ingħalqu fiż-żmien li Buhari ilu fil-poter. Fejn huma n-nisa? Li tkun żgurata l-parteċipazzjoni tan-nisa fil-livelli kollha politiċi, ekonomiċi u l-ħajja pubblika huwa wieħed mill-miri tan-Nazzjonijiet Uniti għal żvilupp sostenibbli. Madankollu, sitta biss minn 37 fil-kabinett ta' Buhari huma nisa, li jammontaw għal 16%. Dan b'kuntrast mal-amministrazzjoni preċedenti li kellha 31%. Il-mara tal-President, Aisha, hija wkoll l-iktar first lady siekta li n-Niġerja kellha fi snin twal. Din bilkemm tinstema' jew tidher, għajr għal meta forsi żżur xi kamp tar-refuġjati. Tidher bħala l-isterjotipa tal-mara ideali Afrikana. dan in-nuqqas tagħha jqajjem tħassib meta wieħed jikkunsidra li matul il-kampanja elettorali Buhari kien qal li se jneħħi l-kariga ta' first lady, iżda mbagħad irtira l-idea meta kien ikkritikat mill-femministi. X'qed nilbsu? F'Abuja l-Gvern jinfluwenza l-istil tal-ilbies fl-amministrazzjoni kollha. Il-ħaddiema tal-Gvern, il-ħbieb tal-Gvern u l-ħbieb aspiranti kollha jippruvaw jilbsu bħall-persuna li tinsab fil-quċċata. In-nies tat-Tramuntana mexxew lin-Niġerja għall-maġġoranza tat-tletin sena minn wara l-Indipendenza mill-Ingilterra fl-1960. Matul is-snin il-ħwejjeġ tradizzjonali tagħhom, magħrufa bħala babarigas, u l-kaftans, saru parti integrali, u kienu jintlibsu anke min-nies li mhumiex ġejjin minn din iż-żona. Madankollu, dan inbidel fl-2011 bl-elezzjoni ta' Goodluck Jonathan. Dan kien l-ewwel President li kien ġej minn wieħed mill-gruppi etniċi ż-żgħar, u anke l-ewwel wieħed min-Niġer Delta, fin-Nofsinhar. Dan il-President kien jippreferi flokk twil u qalziet; tibdila komuni fil-kommunità. F'daqqa waħda l-barbariga sparixxiet, u din it-tibdila saret popolari. Ingħatat l-isem "kontroll tar-riżorsi", għax donnu kull min jilbisha kellu taħt idejh ir-riżorsi taż-żejt. Iżda għal darb'oħra dan kollu reġa' nbidel, u sena wara l-elezzjoni ta' Buhari din it-tibdila m'għadha tidher kważi mkien. Issa reġgħet daħlet il-barbariga. Lil hinn minn dawn il-bidliet li jaf jidhru superfiċjali, hemm ħafna iktar bidliet li l-poplu Niġerjan qed jistenna mingħand dan il-Gvern, u li għadhom ma tfaċċawx. Dawn il-bidliet jieħdu ż-żmien, u l-istruttura ta' korruzzjoni u tmexxija ħażina trid tinħatt qabel ma jitpoġġew il-pedamenti tal-progress. Sors: BBC